1 Dikgoši 11 | Beibele Inthaneteng | Phetolelo ya Lefase le Lefsa
1 Dikgoši 11:1-43
11 Kgoši Solomone o be a rata basadi ba bantši bašele;+ ka ntle le morwedi wa Farao,+ o be a na le basadi ba Bamoaba,+ Baamoni,+ Baedomo,+ Basidone+ le Bahethe,+
2 e lego bao ba bego ba etšwa ditšhabeng tšeo Jehofa a bego a boditše bana ba Isiraele ka tšona a re: “Le se ke la tsena gare ga tšona,+ le tšona di se ke tša tsena gare ga lena; ka gobane ruri di tla aroša dipelo tša lena gore di latele medimo ya tšona.”+ Solomone o ile a e kgomarela+ ka lerato.
3 A ba le basadi ba makgološupa, bona bahumagadi, gotee le basadi ba direthe ba makgolotharo; mafelelong+ basadi ba gagwe ba aroša pelo ya gagwe.
4 Ya re mehleng ya ge Solomone a tšofala,+ basadi ba gagwe ba aroša+ pelo ya gagwe gore e latele medimo e šele;+ le gona pelo ya gagwe e be e se e feletšego+ go Jehofa Modimo wa gagwe go etša pelo ya Dafida tatagwe.
5 Solomone a šala Ashiterothe+ modimogadi wa Basidone morago le Milikomo+ yo e bego e le makgapha a Baamoni.
6 Solomone a dira tše mpe+ mahlong a Jehofa gomme a se latele Jehofa ka mo go feletšego go etša Dafida tatagwe.+
7 Ke moka Solomone a agela Kemoshi+ yo e lego makgapha+ a Moaba+ lefelo le le phagamego+ thabeng yeo e bego e lebane+ le Jerusalema, a ba a agela le Mmoleke yo e lego makgapha a bana ba Amoni.
8 A dira ka yona tsela yeo bakeng sa basadi ba gagwe ka moka bašele+ bao ba bego ba thuntšha muši wa dihlabelo le go direla medimo ya bona dihlabelo.+
9 Jehofa a tukela+ Solomone bogale, ka gobane pelo ya gagwe e be e arogetše kgole le Jehofa Modimo wa Isiraele,+ yena yo a iponagaditšego go yena gabedi.+
10 Modimo o be a mo laetše gore a se ke a latela medimo e šele;+ eupša yena a se latele seo Jehofa a mo laetšego sona.
11 Bjale Jehofa a re go Solomone: “Ka ge o dirile seo gomme o se wa lota kgwerano ya ka le melao ya ka yeo ke go laetšego yona, gona ke tlo go phamola bogoši gomme ka bo nea mohlanka wa gago.+
12 Eupša seo nka se se dire mehleng ya gago,+ ka baka la Dafida tatago.+ Ke tlo bo phamola ka seatleng sa morwa wa gago.+
13 Fela nka se go phamole mmušo ka moka.+ Ke tla nea morwa wa gago moloko o tee, ka baka la Dafida mohlanka wa ka+ le ka baka la Jerusalema yeo ke e kgethilego.”+
14 Jehofa a tsošetša Solomone+ moganetši,+ e lego Hadada wa Moedomo, yo mongwe wa bana ba kgoši. O be a le kua Edomo.+
15 Nakong ya ge Dafida a be a hlasela Edomo,+ ge Joaba molaodi wa madira a be a etla go boloka bao ba bolailwego ka sehlogo, o ile a leka go bolaya banna ka moka kua Edomo.+
16 (Gobane Joaba le Baisiraele ka moka ba ile ba dula moo dikgwedi tše tshelelago go fihlela a bolaile banna ka moka ba Edomo.)
17 Hadada o ile a tšhaba, yena le banna ba bangwe ba Baedomo bao e bego e le bahlanka ba tatagwe, ba tšhabela Egipita. Hadada e be e sa le mošemanyana.
18 Ka gona ba ema ba tloga Midiane+ ba fihla Parane ba tšea banna moo Parane+ ba sepela le bona ke moka ba tsena Egipita go Farao kgoši ya Egipita, yoo a ilego a nea Hadada ntlo. Le gona o ile a mo nea le dijo gotee le naga.
19 Hadada a amogelega+ mahlong a Farao, moo a ilego a mo nea mosadi,+ ngwanabo mosadi wa gagwe, e lego ngwanabo mohumagadi Tahapenese.
20 Ka morago ngwanabo Tahapenese a mmelegela Genubatha morwa wa gagwe, gomme Tahapenese a rulaganya gore a tshwešetšwe letswele+ ka ntlong ya Farao; Genubatha a dula ntlong ya Farao gare ga barwa ba Farao.
21 Hadada a kwa a le Egipita gore Dafida o robetše le borakgolokhukhu ba gagwe+ le gore Joaba molaodi wa madira o hwile.+ Ka gona Hadada a botša Farao a re: “Ntokolle ke sepele,+ ke boele nageng ya gešo.”
22 Eupša Farao a re go yena: “Ke eng se o se hlokago ge o na le nna ge e le mo o nyaka go boela nageng ya geno?” Ge a re’alo yena a re: “Ga ke hloke selo; eupša o swanetše go ntokolla ke sepele.”
23 Modimo a mo tsošetša moganetši yo mongwe gape,+ e lego Resone morwa wa Eliada, yo a bego a tšhabetše mong wa gagwe e lego Hadadesere+ kgoši ya Tsoba.+
24 A ikgobokeletša banna gomme a ba molaodi wa bahlasedi ge Dafida a be a bolaya+ batho ba Tsoba. Ka gona ba ya Damaseko+ ba dula moo ba ba ba buša gona moo Damaseko.
25 Ya ba moganetši wa Isiraele mehleng ka moka ya Solomone,+ ka nako ya ge Hadada e be e le moganetši; o be a hlaswa+ Isiraele ge a be a buša Siria.
26 Le gona go be go na le Jeroboama+ morwa wa Nebata yo e lego Moefuraime wa go tšwa Tsereda, e le mohlanka wa Solomone+ gomme leina la mmagwe e be e le Tserua, e le mohlologadi. Le yena o ile a tsogela kgoši matla.+
27 Lebaka leo a ilego a tsogela kgoši matla ke le: Solomone o be a agile Mmoto.*+ O be a tswaletše sekgoba lebotong la Motseng wa Dafida tatagwe.+
28 Bjale Jeroboama e be e le mogale e bile e le monna yo matla.+ Ge Solomone a bona gore lesogana le le be le šoma ka thata,+ o ile a le bea gore e be molebeledi+ wa mošomo ka moka wa kgapeletšo+ go ba ntlo ya Josefa.+
29 Gwa direga gore ka nako yeo Jeroboama a tšwe Jerusalema gomme moporofeta Ahija+ wa Moshilo+ a gahlana le yena tseleng. Ahija o be a apere seaparo se sefsa; e be e le bona ka bobedi feela nageng.
30 Bjale Ahija a tšea seaparo se sefsa seo a bego a se apere a se gagoganya+ ka diripa tše lesomepedi.+
31 Ke moka a re go Jeroboama:
“Itšeele diripa tše lesome; gobane se ke seo Jehofa Modimo wa Isiraele a se boletšego: ‘Šefa ke phamola mmušo ka seatleng sa Solomone, gomme ke tla go nea meloko e lesome.+
32 Yena o tla šala le moloko o tee+ ka baka la Dafida mohlanka wa ka+ le ka baka la Jerusalema,+ e lego motse woo ke o kgethilego melokong ka moka ya Isiraele.
33 Ka gobane ba ntlogetše+ gomme ba khunamela Ashiterothe+ modimogadi wa Basidone, Kemoshi+ modimo wa Bamoaba le Milikomo+ modimo wa bana ba Amoni; ga se ba sepela ditseleng tša ka ka gore ba dire se se lokilego mahlong a ka, ba lote melao ya ka le dikahlolo tša ka go etša Dafida tatagwe.
34 Eupša nka se mo amoge mmušo ka moka, ka gobane ke tla mmea gore e be kgošana mehleng ka moka ya bophelo bja gagwe, ka baka la Dafida mohlanka wa ka yoo ke mo kgethilego,+ ka gobane yena o lotile ditaelo tša ka le melao ya ka.
35 Ke tla tšea bogoši ka seatleng sa morwa wa gagwe gomme ka bo nea wena, ka go nea le meloko e lesome.+
36 Morwa wa gagwe ke tla mo nea moloko o tee, e le gore Dafida mohlanka wa ka ka mehla a dule a na le lebone pele ga ka Jerusalema,+ e lego motse woo ke ikgethetšego wona gore ke bee leina la ka moo.+
37 Ke wena ke tlago go go kgetha gomme o tla buša bohle bao o ba kganyogago,+ le gona o tla ba kgoši ya Isiraele.
38 Ge e ba o ka kwa tšohle tšeo ke go laelago tšona, wa sepela ditseleng tša ka wa ba wa dira tše di lokilego mahlong a ka ka gore o lote melao ya ka le ditaelo tša ka, go etša ge Dafida mohlanka wa ka a dirile,+ gona ke tla ba le wena,+ ka go agela ntlo ya sa ruri go etša ge ke agetše Dafida,+ ka ba ka go nea Isiraele.
39 Ke tla goboša bana ba Dafida ka baka la ditiro tša bona tše mpe,+ fela e sego ka mehla.’”+
40 Ka gona Solomone a nyaka go bolaya Jeroboama.+ Jeroboama a ema a tšhabela+ Egipita go Shishaka+ kgoši ya Egipita gomme a dula moo Egipita go fihlela Solomone a hwile.
41 Ge e le ditaba ka moka tša Solomone le tšohle tšeo a di dirilego gotee le bohlale bja gagwe, na ga di a ngwalwa ka pukung ya ditaba tša Solomone?
42 Nako yeo Solomone a bušitšego Isiraele ka moka a le Jerusalema e bile nywaga e masomenne.+
43 Ke moka Solomone a robala le borakgolokhukhu ba gagwe+ gomme a bolokwa Motseng wa Dafida+ tatagwe; morwa wa gagwe Rehoboama+ a buša legatong la gagwe.
1 Dikgoši 11
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D11%26wtlocale%3DSE%26srcid=share⊂ject=Bala Beibele Inthaneteng